《喜山甫相过》
宋代·舒岳祥

梦回春草远，病起故人来。
耿耿孤灯话，沈沈细雨杯。
千愁双鸟过，一笑百花开。
世事渺烟水，相携卧绿苔。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。